**Razredni odjel:** 3. razred

**Predmet:** Hrvatski jezik

**Predmetno područje:** Hrvatski jezik i komunikacija

**Korelacija:** Matematika

**Međupredmetne teme:** Učiti kako učiti

**Tema: *Rješavanje problemskih pitanja uz pomoć enciklopedija***

**Ključni pojmovi:** enciklopedija, sadržaj, kazalo, abecedni red, pojam

**Mjesto izvođenja:** Školska knjižnica

**Trajanje:** 45 min.

**Cilj nastavnog sata:** Pronaći željenu informaciju u tiskanoj enciklopediji uz služenje sadržajem i kazalom te upotrijebiti informaciju u rješavanju problemskog zadatka.

**Tip sata:** Usvajanje novog nastavnog sadržaja

**Nastavni oblici:** Frontalni rad, individualni rad, rad u paru

**Nastavne metode:** Metoda razgovora, usmenog izlaganja, demonstracije, slušanja, čitanja, pisanja, rješavanja zadataka.

**Nastavna sredstva i pomagala**: Tiskane enciklopedije, ppt prezentacija, laptop, projektor, igre u alatu *Wordwall,* pametna ploča, nastavni listići, lista za samovrednovanje.

**Ishodi učenja**

**Kognitivni:**

* Objasniti što je enciklopedija
* Pokazati gdje se u tiskanoj enciklopediji nalazi sadržaj
* Objasniti što je kazalo i gdje se nalazi u enciklopediji
* Pronaći zadani pojam u kazalu i stranicu u enciklopediji na kojoj je opisan pojam
* Pročitati tekst iz enciklopedije, usporediti informacije o zadanim pojmovima
* Postaviti i riješiti problemski zadatak.

**Afektivni (vrijednosti i stavovi):**

* pozorno pratiti i aktivno sudjelovati na satu
* poštivati pravila rada u paru
* prepoznati vrijednost kvalitetne informacije u svakodnevnom životu.

**Psihomotorički (vještine i aktivnosti):**

* služiti se kazalom i abecednim redom u traženju pojmova u enciklopediji.

**Odgojno-obrazovni ishodi nastavnog predmeta Hrvatski jezik:**

**OŠ HJ C.3.1.**

Učenik pronalazi podatke koristeći se različitim izvorima primjerenima dobi učenika.

**Odgojno-obrazovna očekivanja međupredmetnih tema:**

**uku A.2.1.** Uz podršku učitelja ili samostalno traži nove informacije iz različitih izvora i uspješno ih primjenjuje pri rješavanju problema.

**uku A.2.2.** Učenik primjenjuje strategije učenja i rješava probleme u svim područjima učenja uz praćenje i podršku učitelja.

uku B.2.4. Samovrednuje proces učenja i svoje rezultate te procjenjuje ostvareni napredak.

**uku D.2.2.** Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.

**Artikulacija nastavnog sata**

UVODNI DIO – NAJAVA TEME, PONAVLJANJE PRETHODNO STEČENOG ZNANJA

Dobar dan. Lijepo vas pozdravljam.

Na današnjem satu hrvatskoga jezika u knjižnici proučavat ćemo posebnu vrstu knjiga, naučiti kako se one nazivaju i kako se njima služimo kada želimo saznati neku informaciju iz njih.

1. Uvodna aktivnost

Najprije ćemo se malo poigrati - prisjetiti slogova, rastavljanja riječi na slogove.

Pokušajte sastaviti riječ iz ponuđenih slogova: en ci klo pe di ja (pomiješani slogovi)

<https://wordwall.net/resource/667057>

Rješenje: enciklopedija

SREDINJI DIO – USVAJANJE NOVOG NASTAVNOG SADRŽAJA

Enciklopedije su knjige koje ćemo danas proučavati.

Zapisati u bilježnicu naslov: **Enciklopedija**

Promotrimo enciklopediju. (Uzimam u ruke)

Kakva je to knjiga po vanjštini? (Velika, opsežna, tvrdih korica, puno stranica…)

O čemu govori ta knjiga, što u njoj možemo pronaći? (Informacije i znanja o životinjama, biljkama, ljudima, prirodi, svemiru…)

Kada ćemo koristiti enciklopediju i u koju svrhu? (Kada želimo nešto saznati, naučiti…)

U čemu je njezina vrijednost? (Sadrži ljudsko znanje o svemu što nas okružuje.)

Zapisati u bilježnicu:

**Enciklopedija je knjiga znanja. Sadrži ljudsko znanje o svemu što nas okružuje.**

Dijelim djeci enciklopedije (po jednu na klupu).

Razlikujemo dvije vrste enciklopedija.

* Enciklopedija koja sadrži općenito ljudsko znanje o svemu što nas okružuje naziva se OPĆA ENCIKLOPEDIJA.
* Enciklopedija koja sadrži znanje samo iz jednog područja naziva se STRUČNA ENCIKLOPEDIJA.

2. Aktivnost

Pokazujem 2 enciklopedije, a njihov je zadatak prema korici procijeniti koja je enciklopedija opća, a koja stručna i javiti se za riječ dizanjem ruku.

Učenici procjenjuju prema korici kojoj vrsti pripada enciklopedija koju su dobili na klupu.

Kako ćemo se služiti enciklopedijom kada želimo u njoj nešto pronaći?

Na koji način možemo brže pronaći stranicu na kojoj je opisani određeni pojam? (Pogledamo u sadržaj.)

Zajedno otvaramo **sadržaj** u enciklopediji.

Što nalazimo u sadržaju? (Naslove)

**Sadržaj je popis naslova i podnaslova u enciklopediji.**

Što nam kazuje naznačena brojka pored naslova?

Otvaramo zadnje stranice u enciklopediji i pronalazimo **kazalo ili pojmovnik.**

Učenici promatraju kazalo.

Što je kazalo? (Kazalo je popis pojmova.)

Kako su poredani pojmovi u kazalu? (Abecednim redom.)

**Kazalo je abecedni popis pojmova u enciklopediji.**

Što označavaju brojke pored pojmova? (Broj stranice u enciklopediji.)

Što znači ako je pored određenog pojma naznačeno više brojki? (Na svim tim stranicama se govori o tom pojmu.)

Zapisati u bilježnicu: **Pri služenju enciklopedijom koristimo se sadržajem i kazalom.**

3. Aktivnost

Igra u alatu wordwall – poredaj riječi abecednim redom.

<https://wordwall.net/hr/resource/666201>

4. Aktivnost – rješavanje problemskih zadataka u paru

Služeći se sadržajem i kazalom pronađi u enciklopediji naznačeni pojam. Pročitaj tekst, usporedi pojmove, izvedi zaključak / postavi račun te odgovori na pitanja.

Podsjećanje: sadržaj se nalazi na početku enciklopedije, a kazalo na kraju.

ZAVRŠNI DIO

5. Aktivnost

Čitanje rješenja pred razredom.

Samovrednovanje – lista za procjenu.